CELEX: 52018PC0509
Language: ro
Date: 2018-07-02
Title: Propunere de DECIZIE DE PUNERE ÎN APLICARE A CONSILIULUI de autorizare a Letoniei să introducă o măsură specială de derogare de la articolul 193 din Directiva 2006/112/CE a Consiliului privind sistemul comun al taxei pe valoarea adăugată

COMISIA EUROPEANĂ
            Bruxelles, 2.7.2018
            COM(2018) 509 final
            2018/0270(NLE)
            Propunere de
            DECIZIE DE PUNERE ÎN APLICARE A CONSILIULUI
            de autorizare a Letoniei să introducă o măsură specială de derogare de la articolul 193 din Directiva 2006/112/CE a Consiliului privind sistemul comun al taxei pe valoarea adăugată
            
               
         
         
            
               EXPUNERE DE MOTIVE
            
            
               
                  În conformitate cu articolul 395 alineatul (1) din Directiva 2006/112/CE din 28 noiembrie 2006 privind sistemul comun al taxei pe valoarea adăugată (denumită în continuare „Directiva TVA”), Consiliul, hotărând în unanimitate la propunerea Comisiei, poate autoriza orice stat membru să aplice măsuri speciale de derogare de la dispozițiile directivei respective pentru a simplifica procedura de colectare a TVA-ului sau pentru a preveni anumite forme de evaziune fiscală sau de evitare a obligațiilor fiscale.
               
               
                  Prin scrisoarea înregistrată de Comisie la 9 aprilie 2018, Letonia a solicitat o derogare de la articolul 193 din Directiva TVA, în vederea aplicării mecanismului de taxare inversă pentru furnizările de metale feroase și neferoase în stare semifinisată. În conformitate cu articolul 395 alineatul (2) din Directiva TVA, Comisia a informat celelalte state membre, printr-o scrisoare din data de 4 mai 2018, cu privire la cererea înaintată de Letonia. Printr-o scrisoare din data de 7 mai 2018, Comisia a informat Letonia că deține toate informațiile necesare pentru a analiza cererea.
               
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  Ca regulă generală, articolul 193 din Directiva TVA stipulează că persoana impozabilă care efectuează o livrare de bunuri sau o prestare de servicii este în mod normal obligată la plata taxei pe valoarea adăugată (TVA).
               
            
            
               În temeiul articolului 199a alineatul (1) din Directiva TVA, statele membre pot să prevadă ca persoana obligată la plata TVA să fie persoana impozabilă beneficiară a operațiunilor menționate la respectivul articol (mecanismul de taxare inversă). În temeiul procedurii de taxare inversă, persoana impozabilă beneficiară a operațiunilor respective devine obligată la plata TVA. Cu condiția să se bucure pe deplin de dreptul de deducere, respectiva persoană impozabilă ar declara și, în același timp, ar deduce TVA-ul aferent operațiunii în cauză, ceea ce are drept consecință neefectuarea plății TVA-ului la trezorerie. Furnizările de metale feroase și neferoase în stare semifinisată sunt incluse la articolul 199a alineatul (1) litera (j). 
            
            
               
                  Letonia nu a făcut uz de opțiunea prevăzută la articolul 199a alineatul (1) litera (j) din Directiva TVA și nu a aplicat mecanismul de taxare inversă în cazul furnizărilor de metale feroase și neferoase în stare semifinisată. Cu toate acestea, având în vedere mecanismele de fraudă descoperite recent în aprovizionarea cu aceste produse, Letonia ar dori introducerea mecanismului de taxare inversă în cazul furnizărilor interne de metale feroase și neferoase în stare semifinisată. 
               
            
            
               Conform articolului 199a alineatul (1) din Directiva TVA, mecanismul de taxare inversă poate fi aplicat până la 31 decembrie 2018 și pentru o perioadă minimă de doi ani. Dat fiind că nu se îndeplinește condiția referitoare la perioada de doi ani, Letonia nu poate aplica mecanismul de taxare inversă în temeiul articolului respectiv. 
            
            
               Prin urmare, în temeiul articolului 395 din Directiva TVA, Letonia solicită o derogare de la articolul 193 din Directiva TVA pentru a primi autorizarea de a aplica mecanismul de taxare inversă în cazul furnizărilor de metale feroase și neferoase în stare semifinisată. 
            
            
               Letonia susține că, în cursul auditurilor fiscale, au fost identificate mecanisme de fraudă în materie de TVA în sectorul produselor din metal. La evaluarea auditurilor fiscale în cursul cărora a fost detectată evaziunea fiscală în legătură cu operațiunile cu produse din metal, Letonia a constatat că acestea au condus în mod sistematic la cuantumuri semnificative de impozite suplimentare de plătit. Aceste evaluări suplimentare au ajuns până la dublul mediei evaluărilor suplimentare ca urmare a auditurilor. Potrivit Letoniei, aceasta indică riscul ridicat de fraudă în tranzacțiile care implică produse din metal. 
            
            
               Conform informațiilor prezentate de Letonia, acest stat membru are în derulare o serie de măsuri de reducere și de combatere a fraudei în materie de TVA. De exemplu, casele de marcat au fost supuse unor cerințe noi cu scopul de a elimina complet ștergerea frauduloasă a tranzacțiilor înregistrate, în declarația de TVA trebuie indicată o defalcare detaliată a tranzacțiilor, și, de asemenea, se acordă o atenție deosebită îmbunătățirii standardului de controale și măsuri administrative. În pofida tuturor acestor măsuri, Letonia consideră că este totuși necesar să se introducă mecanismul de taxare inversă în cazul furnizărilor de metale feroase și neferoase în stare semifinisată pentru a preveni pierderile de venituri din TVA la bugetul de stat. 
            
            
               Furnizările de metale feroase și neferoase în stare semifinisată sunt considerate a fi predispuse la fraudă și sunt, prin urmare, incluse la articolul 199a alineatul (1) litera (j) din Directiva TVA. Dacă ar fi fost îndeplinită condiția referitoare la perioada minimă de aplicare, Letonia s-ar fi putut baza pe acest din urmă articol pentru aplicarea mecanismului de taxare inversă. 
            
            
               Se propune așadar acordarea derogării pe perioada de valabilitate a articolului 199a din Directiva TVA. Prin urmare, se propune derogarea până la 31 decembrie 2018, adică până la data de expirare a articolului 199a din Directiva TVA. 
            
            
               •Coerența cu dispozițiile existente în domeniul de politică
            
            
               
                  În temeiul articolului 199a alineatul (1) litera (j) din Directiva TVA, mecanismul de taxare inversă poate fi aplicat furnizărilor de metale feroase și neferoase în stare semifinisată. Câteva state membre aplică mecanismul de taxare inversă în temeiul acestei dispoziții
                     1
                  . Dacă ar fi îndeplinită condiția referitoare la perioada minimă de doi ani, Letonia ar putea aplica mecanismul de taxare inversă în cazul furnizărilor de metale feroase și neferoase în stare semifinisată fără a solicita o derogare în temeiul articolului 395 din Directiva TVA. 
               
               
                  Măsura propusă este, prin urmare, în concordanță cu dispozițiile existente din Directiva TVA. 
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
         
         
            
               Articolul 395 din directiva TVA.
            
            
               •Subsidiaritate (pentru competență neexclusivă) 
            
            
               Având în vedere dispoziția din Directiva TVA pe care se întemeiază propunerea, principiul subsidiarității nu se aplică.
            
            
               •Proporționalitate
            
            
               Decizia se referă la o autorizare acordată unui stat membru la cererea acestuia și nu constituie o obligație.
            
            
               Având în vedere domeniul de aplicare limitat al derogării, măsura specială este proporțională cu obiectivul urmărit, și anume prevenirea anumitor forme de evaziune fiscală sau de fraudă într-un sector specific. 
            
            
               •Alegerea instrumentului
            
            
               În temeiul articolului 395 din Directiva TVA, derogarea de la normele comune în materie de TVA este posibilă numai cu autorizarea Consiliului, hotărând în unanimitate la propunerea Comisiei. În plus, o decizie a Consiliului este cel mai adecvat instrument, deoarece poate fi adresată statelor membre în mod individual.
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               •Consultările cu părțile interesate
            
            
               
                  Prezenta propunere se bazează pe o cerere înaintată de Letonia și se referă doar la acest stat membru.
               
            
            
               •Obținerea și utilizarea expertizei
            
            
               Nu a fost necesară consultarea experților externi.
            
            
               •Evaluarea impactului
            
            
               Propunerea de decizie de punere în aplicare are drept scop prevenirea anumitor forme de evaziune fiscală sau de evitare a obligațiilor fiscale în sectorul furnizărilor de metale feroase și neferoase în stare semifinisată. Mecanismul de taxare inversă ar trebui să ajute Letonia să pună capăt propagării în continuare a fraudei în materie de TVA în cazul furnizărilor de metale feroase și neferoase în stare semifinisată. În consecință, măsura de derogare poate avea un impact pozitiv. 
            
            
               Având în vedere domeniul de aplicare restrâns al derogării și aplicarea sa limitată în timp, impactul va fi, în orice caz, limitat.
            
            
               4.IMPLICAȚIILE BUGETARE
            
            
               Propunerea nu afectează în niciun fel bugetul UE. 
            
            
               5.ALTE ELEMENTE
            
            
               Propunerea include o clauză de limitare în timp, stabilită la 31 decembrie 2018.
            
         
         
            
               2018/0270 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de autorizare a Letoniei să introducă o măsură specială de derogare de la articolul 193 din Directiva 2006/112/CE a Consiliului privind sistemul comun al taxei pe valoarea adăugată
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  2
               , în special articolul 395 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)În temeiul articolului 193 din Directiva 2006/112/CE, orice persoană impozabilă care efectuează o livrare de bunuri sau o prestare de servicii impozabilă este, în general, obligată la plata taxei pe valoarea adăugată (TVA) către autoritățile fiscale.
            
            
               (2)În temeiul articolului 199a alineatul (1) litera (j) din Directiva 2006/112/CE, statele membre pot să prevadă ca persoana obligată la plata TVA-ului aferent furnizărilor de metale feroase și neferoase în stare semifinisată să fie persoana impozabilă către care se face livrarea („mecanismul de taxare inversă”). Letonia nu a utilizat această posibilitate. 
            
            
               (3)Letonia a descoperit recent un risc ridicat de fraudă în materie de TVA în sectorul furnizărilor de metale feroase și neferoase în stare semifinisată și, prin urmare, ar dori să introducă mecanismul de taxare inversă pentru furnizările interne de astfel de produse. 
            
            
               (4)În temeiul articolului 199a alineatul (1) din Directiva 2006/112/CE, mecanismul de taxare inversă poate fi aplicat până la 31 decembrie 2018 și pentru o perioadă minimă de doi ani. Dat fiind că nu se mai poate îndeplini condiția referitoare la perioada de doi ani, Letonia nu poate aplica mecanismul de taxare inversă în temeiul articolului 199a alineatul (1) litera (j) din Directiva 2006/112/CE. 
            
            
               (5)Prin scrisoarea înregistrată de Comisie la 9 aprilie 2018, Letonia a solicitat, în conformitate cu articolul 395 alineatul (2) din Directiva 2006/112/CE, autorizarea de a aplica o măsură de derogare de la articolul 193 din directiva respectivă, în scopul de a obliga destinatarul la plata TVA pentru furnizările de metale feroase și neferoase în stare semifinisată.
            
            
               (6)În conformitate cu articolul 395 alineatul (2) al doilea paragraf din Directiva 2006/112/CE, Comisia, printr-o scrisoare din data de 4 mai 2018, a transmis cererea către alte state membre și, printr-o scrisoare din data de 7 mai 2018, a informat Letonia că deține toate informațiile necesare pentru a analiza cererea. 
            
            
               (7)Potrivit informațiilor furnizate de Letonia, au fost identificate mecanisme de fraudă în materie de TVA în sectorul produselor din metal. Deși a introdus un număr de măsuri convenționale pentru combaterea fraudei în materie de TVA, Letonia consideră că este totuși necesar să se introducă mecanismul de taxare inversă în cazul furnizărilor de metale feroase și neferoase în stare semifinisată pentru a preveni pierderile de venituri din TVA la bugetul de stat. 
            
            
               (8)Prin urmare, Letonia ar trebui să fie autorizată să aplice mecanismul de taxare inversă în cazul furnizărilor de metale feroase și neferoase în stare semifinisată pe o perioadă limitată. 
            
            
               (9)Derogarea nu are niciun impact negativ asupra resurselor proprii ale Uniunii provenind din TVA, 
            
            
               ADOPTĂ PREZENTA DECIZIE: 
            
            
               Articolul 1
            
         
         
            
               Prin derogare de la articolul 193 din Directiva 2006/112/CE, Letonia este autorizată să desemneze destinatarul livrării drept persoana obligată la plata TVA în cazul furnizărilor de metale feroase și neferoase în stare semifinisată. 
            
            
               Articolul 2
            
            
               Prezenta decizie expiră la 31 decembrie 2018.
            
            
               Articolul 3
            
            
               Prezenta decizie se adresează Republicii Letonia.
            
            
               Adoptată la Bruxelles,
            
            
               
                     Pentru Consiliu,
               
               
                     Președintele
               
            
         
         
            
                  
                     (1)
                  
                        A se vedea lista de notificări ale Comitetului TVA: 
                  http://ec.europa.eu/taxation_customs/sites/taxation/files/resources/documents/taxation/vat/key_documents/vat_committee/notifications.pdf
               
               
                  
                     (2)
                  
                        JO L 347, 11.12.2006, p. 1.